UNIVERZITA MATEJA BELA V BANSKEJ BYSTRICI



DODATOK č. 5 K ŠTUDIJNÉMU PORIADKU

Univerzity Mateja Bela v Banskej Bystrici

pre študentov študijných programov

akreditovaných od 1. 1. 2013

(č. z. 4910/2013, spis 846-2013-R-PPgČ)

REK/87/2021/109-SR

REK/128/2021 Banská Bystrica 27. januára 2021

Akademický senát Univerzity Mateja Bela v Banskej Bystrici (ďalej AS UMB) podľa § 9 ods. 1 písm. b) a § 15 ods. 1 písm. c) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej zákon o vysokých školách) schvaľuje Dodatok č. 5 k Študijnému poriadku Univerzity Mateja Bela v Banskej Bystrici pre študentov študijných programov akreditovaných od 1. 1. 2013 schváleného v AS UMB 29. apríla 2013 a účinného od 1. septembra 2013 v znení Dodatku č. 1 schváleného v AS UMB 14. mája 2015, Dodatku č. 2 schváleného v AS UMB 22. júna 2015, v znení Dodatku č. 3 schváleného v AS UMB 21. marca 2016 a v znení Dodatku č. 4 schváleného v AS UMB 6. marca 2017 ako jej vnútorný predpis.

Tento Študijný poriadok Univerzity Mateja Bela v Banskej Bystrici pre študentov študijných programov akreditovaných od 1. 1. 2013 sa týmto Dodatkom č. 5 k Študijnému poriadku Univerzity Mateja Bela v Banskej Bystrici pre študentov študijných programov akreditovaných od 1. 1. 2013 dopĺňa takto:

**I.**

1. **V Čl. 18 Kontrola štúdia sa bod 7 mení a jeho nové znenie je:**

(7) Podvádzanie pri vykonávaní študijnej povinnosti sa pokladá za disciplinárny priestupok. U študenta, ktorý pri vykonávaní študijnej povinnosti preukázateľne podvádzal, vyučujúci po zohľadnení závažnosti priestupku rozhodne o opatrení:

* 1. udelí študentovi v danom termíne hodnotenie nedostatočne (FX) a študent sa môže zúčastniť opravného termínu, ak naň má v súlade so študijným poriadkom právo;
  2. udelí študentovi za daný predmet hodnotenie nedostatočne (FX) a študent už nemá právo na opravný termín. V prípade, že nešlo o opakovane zapísaný predmet, môže si študent daný predmet zapísať ešte raz v rámci prebiehajúceho stupňa štúdia.

1. **V Čl. 18 Kontrola štúdia sa bod 9 mení a jeho nové znenie je:**

(9) Ak študent nezískal kredity za predmet v riadnom termíne má právo na jeden opravný termín, okrem prípadu uvedeného v bode 7b). Ak sa riadneho alebo opravného termínu z objektívnych dôvodov akceptovaných skúšajúcim nezúčastnil, má právo prihlásiť sa na iný z vypísaných termínov. Podmienky na úspešné absolvovanie predmetu sú uvedené v informačnom liste predmetu a vyučujúci ich zverejní na začiatku semestra. Riadny i opravný termín musí byť v AIS riadne vyznačený. Nesplnenie podmienok v riadnom i v opravnom termíne zapisuje učiteľ do AIS.

1. **V Čl. 23 Celkové hodnotenie štúdia sa bod 3 mení a jeho nové znenie je:**

(3) Každý stupeň vysokoškolského štúdia sa hodnotí samostatne. Stupňom „prospel s vyznamenaním“ sa študent prvého alebo druhého stupňa štúdia hodnotí, ak jeho vážený študijný priemer je najviac 1,25; na štátnej skúške alebo štátnych skúškach bol klasifikovaný stupňom „A“ (1). V ostatných prípadoch sa študent hodnotí stupňom „prospel“.

1. **V Čl. 23 Celkové hodnotenie štúdia sa bod 4 mení a jeho nové znenie je:**

(4) Stupňom „prospel s vyznamenaním“ sa študent doktorandského štúdia hodnotí, ak jeho vážený študijný priemer zo všetkých hodnotených povinností (klasifikačný stupeň od „A“ po „E“) je najviac 1,25 a z obhajoby dizertačnej práce získal hodnotenie „A“.

**II.**

1. Tento Dodatok č. 5 k Študijnému poriadku Univerzity Mateja Bela v Banskej Bystrici pre študentov študijných programov akreditovaných od 1. 1. 2013, záznam č. REK/128/2021, spis č. REK/87/2021/109-SR bol schválený Akademickým senátom Univerzity Mateja Bela v Banskej Bystrici dňa 8. februára 2021.
2. Tento Dodatok č. 5 k Študijnému poriadku Univerzity Mateja Bela v Banskej Bystrici pre študentov študijných programov akreditovaných od 1. 1. 2013, záznam č. REK/128/2021, spis č. REK/87/2021/109-SR, nadobúda platnosť a účinnosť dňom schválenia v Akademickom senáte Univerzity Mateja Bela v Banskej Bystrici.

................................................................. .................................................................

**doc. Ing. Vladimír Hiadlovský, PhD. prof. PaedDr. Miroslav Krystoň, CSc.**

rektor UMB predseda AS UMB